钦定古今图书集成/明伦汇编/官常典/第764卷 > 《荀息论》宋·司马光
## 钦定古今图书集成/明伦汇编/官常典/第764卷 > 《荀息论》宋·司马光

晋献公使荀息傅奚齐，荀息曰：“臣竭其股肱之力，不
济，则以死继之。”及里克杀奚齐，荀息死之。君子曰：“《诗》
所谓‘白圭之玷，尚可磨也；斯言之玷，不可为也’。”荀息
有焉。杜元凯以为荀息有此诗人重言之义。以愚观
之，元凯失《左氏》之意多矣。彼生与言，死而背之者，是
小人穿窬之行，君子所不讥也。夫立嫡以长，正也；献
公溺于嬖宠，废长立少，荀息为国正卿，不能明白礼
义，以格君心之非，而遽以死许之，是则荀息之言玷
于献公未没之前，而不可救于已没之后也。然则《左
氏》之志，所以贬荀息而非所以为褒也。